14 in skietery by nagwaak beseerMinstens 14 mense is beseer toe ’n skietery in Chicago uitgebreek het. (Foto: Scott Olsen / Getty Images via AFP) Minstens 14 mense is Maandagaand in ’n verbyryskietery in Chigaco in die VSA beseer, onder wie drie kinders – insluitend ’n driejarige kleuter. Geen sterftes is aangemeld nie. NBC News berig dat nog ’n persoon deur ’n voertuig getref en beseer is. Die polisie in Chicago het bevestig dat die geweld op die hoek van Californialaan en Polkstraat in Garfield Park uitgebreek en op kringtelevisiekameras vasgevang is. ’n Paar van die slagoffers het ten tyde van die voorval ’n nagwaak gehou waartydens ’n ballon vrygelaat is. Ander mense was ook in dié stadium op die toneel, maar nie noodwendig deel van die nagwaak nie. “Ons weet dit was ’n verbyryskietery en dat dit in ’n kwessie van sekondes plaasgevind het,” het superintendent David Brown gesê. “Dit begin en is dan skielik verby. In ongeveer drie sekondes trek die voertuig weg nadat dit verbygery en lukraak op die skare losgebrand het.” Brown sê die motief is in dié stadium onbekend en dat geen oortreder al geïdentifiseer is nie. Die polisie is ook nie bewus van enige konflik wat voor die skietery ontstaan het nie, hoewel speurders nog besig is om onderhoude te voer. Die drie kinders wat beseer is, is onderskeidelik drie, 11 en 13 jaar oud. Al die ander slagoffers is volwassenes. Hul beserings wissel van lig tot matig. Volgens Brown kan daar moontlik twee aanvallers wees. Dit is egter nog nie bevestig nie.